MT Il-Ġurnal Uffiċjali tal-Unjoni Ewropea L 253/6

DEĊIŻJONI TA' IMPLIMENTAZZJONI TAL-KUMMISSJONI (UE) 2016/1674

tal-15 ta' Settembru 2016

li teżenta l-provvista bl-imnut ta' elettriku u gass fil-Ġermanja mill-applikazzjoni tad-Direttiva 2014/25/UE tal-Parlament Ewropew u tal-Kunsill

(notifikata bid-dokument C(2016) 5779)

(It-test bil-Ġermaniż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva 2014/25/UE tal-Parlament Ewropew u tal-Kunsill tas-26 ta' Frar 2014 dwar l-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u postali u li tħassar id-Direttiva 2004/17/KE (1), u b'mod partikolari l-Artikolu 34(3) tagħha,

Wara li kkunsidrat it-talba mressqa mill-assoċjazzjoni tal-intrapriżi fis-setturi Ġermaniżi tal-enerġija u tal-ilma Bundesverband der Energie- und Wasserwirtschaft e.V. (minn hawn 'il quddiem imsejħa “BDEW”) permezz ta' e-mail tal-21 ta' Marzu 2016,

Wara li kkonsultat il-Kumitat Konsultattiv dwar l-Akkwist Pubbliku,

Billi:

1. IL-KUNTEST FATTWALI

(1) Fil-21 ta' Marzu 2016, BDEW ittrażmettiet talba skont l-Artikolu 35 tad-Direttiva 2014/25/UE (minn hawn 'il quddiem imsejħa bħala “it-Talba”) lill-Kummissjoni permezz ta' e-mail.

(2) It-Talba mressqa minn BDEW, assoċjazzjoni li tirrappreżenta l-intrapriżi fis-settur Ġermaniż tal-enerġija u l-ilma li huma kkunsidrati bħala entitajiet kontraenti fis-sens tal-Artikolu 4 tad-Direttiva 2014/25/UE, tikkonċerna l-attivitajiet li ġejjin, kif deskritti fit-Talba: (a) Il-provvista bl-imnut tal-elettriku lil klijenti li l-konsum tal-elettriku tagħhom huwa rreġistrat b'metraġġ tal-konsum (registrierende Leistungsmessung — minn hawn 'il quddiem imsejħa “klijenti RLM”) u l-klijenti li l-konsum tal-elettriku tagħhom huwa ċċarġjat fuq il-bażi ta' profil tat-tagħbija standard (minn hawn 'il quddiem imsejħa “klijenti SLP”), bl-eċċezzjoni ta' klijenti SLP fornuti taħt kundizzjonijiet ta' provvista prestabbilita stipulati mil-liġi u tas-suq tal-elettriku għat-tisħin; (b) Il-provvista bl-imnut ta' gass lil klijenti RLM u SLP, minbarra dawk fornuti taħt kundizzjonijiet ta' provvista prestabbilita stipulati mil-liġi;

(3) It-Talba kienet akkumpanjata minn opinjoni tal-Awtorità Federali Kompetenti Ġermaniża fil-qasam tal-Kompetizzjoni-Bundeskartellamt (minn hawn 'il quddiem imsejħa “BKartA”) datata l-11 ta' Diċembru 2015 (minn hawn 'il quddiem imsejħa l-“Opinjoni”). F'din l-Opinjoni, BKartA tivvaluta s-swieq tal-provvista bl-imnut għall-elettriku u l-gass u tikkonkludi li l-kundizzjonijiet għall-eżenzjoni huma ssodisfati għall-provvista bl-imnut tal-elettriku u l-gass tal-klijenti RLM u SLP.

2. IL-QAFAS LEGALI

(4) Id-Direttiva 2014/25/UE tapplika għall-għoti ta' kuntratti għat-twettiq ta' attivitajiet relatati mal-provvista bl-imnut tal-elettriku u l-gass, sakemm din l-attività mhix eżentata skont l-Artikolu 34 ta' dik id-Direttiva.

(5) L-Artikolu 34 tad-Direttiva 2014/25/UE jistipula li l-kuntratti maħsuba biex jippermettu t-twettiq ta' waħda mill-attivitajiet li għaliha tapplika d-Direttiva ma għandhomx ikunu suġġetti għad-Direttiva jekk, fl-Istat Membru fejn din titwettaq, l-attività hija esposta direttament għal kompetizzjoni fi swieq fejn l-aċċess mhuwiex ristrett. L-esponiment dirett għall-kompetizzjoni huwa vvalutat abbażi ta' kriterji oġġettivi, li jqisu l-karatteristiċi speċifiċi tas-settur ikkonċernat.

3. VALUTAZZJONI

3.1. Aċċess liberu għas-suq

(6) L-aċċess jitqies li mhuwiex ristrett jekk l-Istat Membru jkun implimenta u applika l-leġiżlazzjoni Komunitarja rilevanti li tiftaħ xi settur partikolari jew parti minnu. Din il-leġiżlazzjoni hija elenkata fl-Anness III tad-Direttiva 2014/25/UE. Għas-settur tal-elettriku, din tirreferi għad-Direttiva 2009/72/KE tal-Parlament Ewropew u tal-Kunsill (2). Għas-settur tal-gass, din tirreferi għad-Direttiva 2009/73/KE tal-Parlament Ewropew u tal-Kunsill (3).

(7) Il-Ġermanja ttrasponiet id-Direttiva 2009/72/KE u 2009/73/KE fil-Liġi nazzjonali dwar l-industrija tal-enerġija -Energiewirtschaftgesetz (minn hawn 'il quddiem imsejħa “EnWG”). Il-bejgħ tal-elettriku u l-gass huwa rregolat fil-Parti 4, Artikolu 36 et seq tal-EnWG. Ir-Regolament Ġermaniż dwar il-Provvista Prestabbilita tal-Elettriku — Stromgrundversorgungsverordnung (minn hawn 'il quddiem imsejjaħ “StromGVV”) (4) u r-Regolament dwar il-Provvista Prestabbilita tal-Gass — Gasgrundversorgungsverordnung (minn hawn 'il quddiem imsejjaħ “GasGVV”)) (5) jinkludu wkoll regolamenti statutorji speċjali għall-bejgħ tal-elettriku u l-gass. Konsegwentement, u skont l-Artikolu 34(1), l-aċċess għas-suq jeħtieġ li jitqies bħala mhux ristrett għat-territorju kollu tar-Repubblika Federali tal-Ġermanja.

3.2. Esponiment dirett għal kompetizzjoni

(8) L-esponiment dirett għall-kompetizzjoni jeħtieġ li jiġi evalwat fuq il-bażi ta' indikaturi differenti, li l-ebda wieħed minnhom mhuwa, per se, deċiżiv. Fir-rigward tas-swieq ikkonċernati b'din id-deċiżjoni, is-sehem mis-suq tal-atturi ewlenin f'suq partikolari jikkostitwixxi kriterju wieħed li jeħtieġ li jittieħed f'kunsiderazzjoni. Fid-dawl tal-karatteristiċi tas-swieq ikkonċernati, jenħtieġ li jitqiesu wkoll aktar kriterji.

(9) Għalkemm definizzjoni tas-suq aktar dejqa jew usa' tista' tiġi prevista f'ċerti każijiet, id-definizzjoni preċiża tas-suq rilevanti tista' titħalla miftuħa għall-finijiet ta' din id-Deċiżjoni sal-punt li r-riżultat tal-analiżi jibqa' l-istess sew jekk ikun ibbażat fuq definizzjoni dejqa kif ukoll jekk ikun ibbażat fuq waħda wiesgħa.

(10) Din id-Deċiżjoni hija mingħajr preġudizzju għall-applikazzjoni tar-regoli dwar il-kompetizzjoni u oqsma oħra tad-dritt tal-Unjoni. B'mod partikolari, il-kriterji u l-metodoloġija li ntużaw biex jiġi vvalutat l-esponiment dirett għall-kompetizzjoni skont l-Artikolu 34 tad-Direttiva 2014/25/UE, mhumiex neċessarjament identiċi għal dawk li ntużaw biex titwettaq valutazzjoni skont l-Artikolu 101 jew 102 tat-Trattat jew tar-Regolament tal-Kunsill (KE) Nru 139/2004 (6). Dan il-punt ġie kkonfermat ukoll mill-Qorti Ġenerali f'sentenza reċenti (7).

(11) Wieħed jeħtieġ li jiftakar li l-għan ta' din id-Deċiżjoni huwa li tistabbilixxi jekk is-servizzi kkonċernati mit-Talba humiex esposti għal tali livell ta' kompetizzjoni (fis-swieq li l-aċċess għalihom mhuwiex ristrett fis-sens tal-Artikolu 34 tad-Direttiva 2014/25/UE) li jiżgura li anke fin-nuqqas tad-dixxiplina miġjuba mir-regoli dettaljati tal-akkwist stabbiliti fid-Direttiva 2014/25/UE, l-akkwist għat-twettiq tal-attivitajiet ikkonċernati jsir b'mod trasparenti u mhux diskriminatorju abbażi ta' kriterji li jippermettu lix-xerrejja jidentifikaw is-soluzzjoni li b'mod ġenerali tkun l-aktar waħda vantaġġuża ekonomikament.

3.2.1. Is-swieq tal-prodotti rilevanti

3.2.1.1. Il-provvista bl-imnut tal-elettriku

(12) Abbażi ta' preċedenti tal-Kummissjoni, is-suq tal-prodotti rilevanti għall-provvista tal-elettriku fil-livell tal-bejgħ bl-imnut huwa s-suq tal-bejgħ bl-imnut tal-elettriku (8). Fir-rigward tal-provvista tal-elettriku lill-klijenti finali, il-Kummissjoni tiddistingwi bejn il-provvista lill-klijenti żgħar (residenzi privati, negozji żgħar) u l-provvista lill-klijenti industrijali kbar konnessi mal-grilja ta' vultaġġ għoli u medju (l-industrija u l-konsumaturi kummerċjali kbar) (9). Din id-distinzjoni hija relatata mar-rekwiżiti u l-profili differenti fuq in-naħa tad-domanda u s-servizzi u t-teknoloġiji differenti fuq in-naħa tal-provvista (10).

(13) Bħall-Kummissjoni, il-BKartA tiddistingwi wkoll bejn klijenti tal-provvista tal-elettriku żgħar u kbar fuq il-bażi tal-imġiba tal-konsum differenti tagħhom (11). Meta tagħmel dan, tkun qed tiddistingwi bejn klijenti li l-konsum tal-elettriku tagħhom hu rreġistrat bil-metraġġ tal-konsum (“klijenti RLM”) u klijenti li l-konsum tal-elettriku tagħhom jiġi ċċarġjat abbażi ta' profil tat-tagħbija standard (“klijenti SLP”).

(14) Il-klijenti RLM għandhom konsum annwali ta' aktar minn 100 MWh u huma għaldaqstant, bħala regola, konsumaturi industrijali jew kummerċjali kbar (12). Minħabba l-ispejjeż għoljin assoċjati mal-RLM, dan huwa utli biss ladarba jintlaħqu volumi ta' konsum għolja. L-użu tal-elettriku bħala fattur tal-produzzjoni u tal-ispiża huwa karatteristika tal-klijenti RLM. Għal dan il-grupp ta' klijenti, l-użu tal-elettriku huwa fattur karatteristiku tal-produzzjoni u tal-ispiża fil-produzzjoni tagħhom stess. Id-domanda hija essenzjalment orjentata u strutturata b'mod differenti minn dik tal-klijenti SLP (13).

(15) Il-klijenti SLP huma utenti tal-elettriku b'volumi ta' konsum relattivament baxxi. Dawn huma klijenti residenzjali (b'konsum sa 10 000 KWh kull sena) u negozji żgħar (b'konsum tal-elettriku annwali sa 100 MWh) fis-sens tat-Taqsima 3 Nru 22 tal-Liġi dwar l-Industrija tal-Enerġija Ġermaniża (EnWG), li jixtru l-enerġija primarjament għall-konsum proprju tagħhom fid-dar jew għall-konsum proprju tagħhom għal skopijiet professjonali, agrikoli jew tan-negozju. (14)

(16) Il-BKartA tiddefinixxi tliet swieq tal-prodotti separati oħra għall-provvista tal-klijenti SLP (15): (a) Is-suq għall-provvista ta' klijenti SLP taħt kundizzjonijiet ġenerali u b'tariffi ġenerali skont l-Artikoli 36 u 38 EnWG (16) bħala provvista prestabbilita u awżiljari huwa prodott kważi kollu kemm hut stipulat u ddisinjat legalment. Il-kuntratt għall-klijenti tal-provvista prestabbilita SLP mhuwiex innegozjat bejn il-partijiet; minflok, il-kuntratt jidħol fis-seħħ bejn il-klijent finali u l-fornitur statutorju skont l-Artikolu 2(2) tar-Regolament Ġermaniż dwar il-Provvista Prestabbilita tal-Elettriku (StromGVV) hekk kif jintuża l-elettriku. (b) Is-suq għall-provvista tal-klijenti SLP lil hinn mill-kundizzjonijiet ġenerali u t-tariffi (klijenti b'kuntratt speċjali), li għalihom evolvew differenzi distinti fil-prezzijiet meta mqabbla mal-klijenti tal-provvista prestabbilita (17). (c) Is-suq għall-provvista tal-elettriku għat-tisħin tal-post lill-klijenti SLP skont il-kundizzjonijiet ġenerali u t-tariffi (suq tal-elettriku għat-tisħin), li hu soġġett għal fluttwazzjonijiet sinifikanti skont iż-żmien tas-sena, iżda li huwa meħtieġ f'volumi ħafna akbar mill-elettriku tal-unità domestika f'ħinijiet tal-akbar użu, li jirriżulta f'differenzi sostanzjali fil-prezz, li jeskludi s-sostituzzjoni mill-prodotti l-oħra msemmija (18).

(17) It-Talba tkopri s-suq għall-provvista tal-elettriku lill-klijenti RLM u lill-klijenti SLP b'kuntratt speċjali. It-Talba ma tkoprix is-suq tal-provvista SLP prestabbilita u s-suq tal-elettriku għat-tisħin, fejn skont l-Opinjoni tal-BKartA, il-kundizzjonijiet għall-eżenzjoni ma jiġux sodisfatti.

3.2.1.2. Il-provvista bl-imnut tal-gass

(18) Il-Kummissjoni tiddistingwi bejn is-swieq li ġejjin: provvista ta' gass naturali għal (i) klijenti żgħar (inklużi unitajiet domestiċi) u (ii) klijenti kbar, li huma suddiviżi fi klijenti industrijali kbar u impjanti tal-enerġija elettrika (19).

(19) Meta tiddefinixxi s-suq, il-BKartA tiffoka fuq l-istadji tal-provvista u tiddistingwi bejn il-provvista ta' gass naturali lil klijenti kbar u żgħar, fejn tiddistingwi s-swieq separati għall-provvista ta' klijenti RLM u SLP (20). Il-klijenti RLM għandhom konsum annwali ta' aktar minn 1,5 GWh, filwaqt li l-klijenti SLP għandhom konsum annwali sa 1,5 GWh (21).

(20) B'differenza mill-prassi deċiżjonali preċedenti tagħha fir-rigward tal-klijenti SLP, il-BKartA issa tiddistingwi wkoll — bħal fis-settur tal-elettriku — bejn: (a) il-provvista prestabbilita u awżiljari tal-klijenti SLP (suq tal-provvista prestabbilita) u (b) il-provvista tal-klijenti SLP abbażi ta' kuntratti speċjali (suq tal-kuntratti speċjali) (22).

(21) Id-distinzjoni bejn dawn iż-żewġ swieq hija bbażata fuq il-fatt li l-provvista prestabbilita u awżiljari tinvolvi obbligu virtwalment komprensiv għall-kuntratt (23). Il-fornitur prestabbilit huwa obbligat li jforni lill-klijenti residenzjali u t-termini u l-kundizzjonijiet tal-provvista huma, fil-parti l-kbira, preskritti bil-liġi. Barra minn hekk, hemm differenza sinifikanti fil-prezz bejn il-provvista prestabbilita u l-provvista abbażi ta' kuntratti speċjali (24).

(22) It-Talba tkopri s-suq għall-provvista tal-gass tal-klijenti RLM u l-klijenti SLP b'kuntratt speċjali.

(23) Fl-isfond tal-fatturi eżaminati fil-premessi 12 sa 21, għall-finijiet tal-valutazzjoni jekk il-kundizzjonijiet stipulati fl-Artikolu 34 tad-Direttiva 2014/25/UE humiex issodisfati, u mingħajr preġudizzju għall-applikazzjoni ta' liġijiet oħra tal-Unjoni, is-swieq rilevanti għall-prodotti huma dawn li ġejjin: (a) Provvista bl-imnut tal-elettriku għall-klijenti RLM; (b) Provvista bl-imnut tal-elettriku lill-klijenti SLP b'kuntratt speċjali; (c) Provvista bl-imnut ta' gass lill-klijenti RLM; (d) Provvista bl-imnut ta' gass lill-klijenti SLP b'kuntratt speċjali.

3.2.2. Is-swieq ġeografiċi rilevanti

3.2.2.1. Il-provvista bl-imnut tal-elettriku

(24) Fid-Deċiżjoni tagħha M.5496 Vattenfall/Nuon Energy (25), il-Kummissjoni sabet li s-suq għall-klijenti kbar (jew RLM) fil-Ġermanja kien wieħed nazzjonali, filwaqt li jista' jkun reġjonali għall-klijenti żgħar u domestiċi (jew SLP), skont id-daqs tad-distributur. Madankollu, il-Kummissjoni sussegwentement ħalliet miftuħa d-definizzjoni preċiża tas-suq ġeografiku rilevanti. Fid-Deċiżjoni tagħha M. 7778 — Vattenfall/Engie/GASAG (26), il-Kummissjoni reġgħet iddiskutiet dwar jekk kemm is-suq għall-provvista bl-imnut tal-elettriku għall-klijenti żgħar kif ukoll għall-provvista bl-imnut ta' gass għall-klijenti żgħar fil-Ġermanja jeħtieġx li jiġu definiti bħala swieq reġjonali, fejn b'hekk finalment ħalliet iż-żewġ swieq miftuħa.

(25) Il-BKartA sabet li s-suq għall-provvista bl-imnut tal-elettriku kien nazzjonali kemm għal klijenti RLM kif ukoll għal dawk SLP. Fil-każ tal-aħħar, hija tbiegħdet mid-definizzjoni preċedenti tagħha tas-suq relatat man-netwerk, minħabba l-bidla fil-kundizzjonijiet kompetittivi tal-klijenti b'kuntratt speċjali, li issa għandhom firxa wiesgħa ta' fornituri minn fejn jagħżlu.

(26) Għalkemm il-maġġoranza tal-fornituri reġjonali li joffru kuntratti speċjali għall-klijenti SLP għandhom fokus reġjonali, numru konsiderevoli (u li qed jiżdied) ta' fornituri qed jinnegozjaw barra miż-żona tal-provvista stabbilita tagħhom. 4 % tal-fornituri kollha, li huma ekwivalenti għal aktar minn 30 kumpanija, ifornu klijenti f'251-500 żona tan-netwerk, jiġifieri fil-livell nazzjonali. 56 intrapriża oħra joperaw f'aktar minn 500 żona tan-netwerk, li jkopru l-pajjiż kollu.

(27) Għall-finijiet tal-valutazzjoni dwar jekk il-kundizzjonijiet stipulati fl-Artikolu 34 tad-Direttiva 2014/25/UE humiex issodisfati, u mingħajr preġudizzju għall-applikazzjoni ta' liġijiet oħra tal-Unjoni, is-suq ġeografiku rilevanti għall-provvista bl-imnut tal-elettriku huwa nazzjonali għal RLM u SLP bi klijenti b'kuntratt speċjali. Anki jekk il-valutazzjoni tiffoka fuq il-livell reġjonali, jeżistu restrizzjonijiet kompetittivi komparabbli fuq is-suq għall-provvista bl-imnut tal-elettriku għal klijenti żgħar.

3.2.2.2. Il-provvista bl-imnut tal-gass

(28) Fid-Deċiżjoni tagħha M.5467 RWE/Essent (27), il-Kummissjoni sabet li kien hemm evidenza biex ikun sostnut il-fatt li s-suq bl-imnut tal-gass kien reġjonali. Madankollu, il-Kummissjoni sussegwentement ħalliet miftuħa d-definizzjoni preċiża tas-suq ġeografiku rilevanti.

(29) Il-BKartA sabet li s-suq għall-provvista bl-imnut tal-elettriku kien nazzjonali kemm għal klijenti RLM kif ukoll għal dawk SLP. B'differenza mid-definizzjoni preċedenti tagħha ta' suq relatat man-netwerk, il-BKartA nnutat il-bidla fil-kundizzjonijiet kompetittivi għal RLM u SLP bi klijenti b'kuntratt speċjali, li issa għandhom firxa wiesgħa ta' fornituri minn fejn jagħżlu.

(30) Fid-deċiżjoni tagħha dwar l-amalgamazzjoni EWE/VNG (28), il-BKartA eżaminat fid-dettal il-kundizzjonijiet ta' qafas tas-settur tal-gass, fejn wettqet bosta stħarriġ tas-suq fil-kuntest tal-proċedura. Hi kkonkludiet li s-suq għall-provvista ta' klijenti RLM kien nazzjonali filwaqt li ma kienx għadu relatat man-netwerk jew relatat ma' żona tas-suq. Il-BKartA stabbilixxiet li l-kompetizzjoni li tavvanza b'mod rapidu kienet qed tidħol fl-oqsma tad-distribuzzjoni tradizzjonali. Dwar il-klijenti SLP, il-BKartA kkonkludiet ukoll li s-suq kien nazzjonali. Il-klijenti SLP għandhom numru suffiċjenti ta' fornituri biex jagħżlu minnhom (madwar 10 bħala medja), li l-prezzijiet massimi tagħhom mhumiex aktar minn 10 % ogħla mill-irħas rata. Għalkemm il-maġġoranza tal-fornituri tal-gass għandhom fokus reġjonali, aktar minn 50 (jew 7 %) joperaw fuq bażi nazzjonali.

(31) Għall-finijiet tal-valutazzjoni dwar jekk il-kundizzjonijiet stipulati fl-Artikolu 34 tad-Direttiva 2014/25/UE humiex issodisfati, u mingħajr preġudizzju għall-applikazzjoni ta' liġijiet oħra tal-Unjoni, din id-Deċiżjoni, il-Kummissjoni se tqis li s-suq ġeografiku rilevanti għall-provvista bl-imnut tal-gass huwa nazzjonali għal RLM u SLP bi klijenti b'kuntratt speċjali. Anki jekk il-valutazzjoni tkun tiffoka fuq il-livell reġjonali, jeżistu restrizzjonijiet kompetittivi komparabbli fuq is-suq għall-provvista bl-imnut tal-gass lil klijenti żgħar.

3.2.3. Analiżi tas-suq

3.2.3.1 Il-provvista bl-imnut tal-elettriku

(32) Il-volumi totali tal-irtirar tal-elettriku fil-Ġermanja huma dawn li ġejjin, skont rapport ta' Monitoraġġ konġunt mill-aġenzija regolatorja nazzjonali Ġermaniża — Bundesnetzagentur (minn hawn 'il quddiem imsejħa “BNetzA”) u — l-BKartA, (minn hawn 'il quddiem imsejjaħ ir-“Rapport ta' Monitoraġġ”): 2012 (29) 2013 (30) 2014 (31) Volumi tal-irtirar totali (f'TWh) 512,0 510,6 497,8 li minnhom, intrapriżi industrijali u kummerċjali 377,2 372,9 367,3 li minnhom, klijenti residenzjali (32) 124,5 126,1 120,2 li minnhom, ħżin ippompjat 10,3 11,6 10,3

(33) Dwar il-ripartizzjoni tal-bejgħ lill-klijenti kollha fis-suq Ġermaniż, l-Applikant ipprovda dejta bbażata fuq id-dejta annwali tal-fornituri tal-elettriku għall-2012. Din turi li s-sehem fis-suq ikkombinat tal-akbar erba' kumpaniji huwa ta' madwar 41,6 %. L-akbar żewġ fornituri, RWE u E.ON, mhumiex suġġetti għar-regoli dwar l-akkwist pubbliku.

(34) Skont ir-rapport ta' Monitoraġġ 2015, il-fornituri tal-elettriku mistħarrġa biegħu total ta' madwar 268 TWh ta' elettriku lill-klijenti RLM madwar il-Ġermanja. Madwar 88 TWh kienu attribwibbli għall-akbar erba' intrapriżi (RWE, Vattenfall, EnBW und E.ON) fis-suq għall-klijenti RLM. Dan jirriżulta f'sehem tas-suq aggregat tal-akbar erba' intrapriżi fis-suq ta' madwar 33 % (33).

(35) Total ta' madwar 103 TWh inbigħu lill-klijenti SLP b'kuntratt speċjali fl-2014, li jikkorrispondu għal 64 % tal-volum totali mibjugħ lill-klijenti SLP (34). Fl-2014, il-bejgħ kumulattiv tal-akbar erba' intrapriżi ammonta għal madwar 37 TWh, li wassal għal sehem fis-suq aggregat tal-akbar erba' intrapriżi ta' madwar 36 % (35).

(36) L-ishma tas-suq tal-akbar membri ta' BDEW li jistgħu jitqiesu bħala entitajiet kontraenti kienu pprovduti mill-Applikant f'anness kunfidenzjali għat-Talba. Dawn l-ishma mis-suq huma […] għall-provvista lill-klijenti RLM u […] għall-provvista lill-klijenti SLP.

(37) Kif jirriżulta minn prassi kostanti fir-rigward ta' Deċiżjonijiet tal-Kummissjoni skont l-Artikolu 30 tad-Direttiva 2004/17/KE tal-Parlament Ewropew u tal-Kunsill (36), il-Kummissjoni kkunsidrat li, fir-rigward tal-provvista tal-elettriku, is-sehem tas-suq totali tal-ikbar tliet intrapriżi kien rilevanti. Fid-Deċiżjoni tal-Kummissjoni 2010/403/UE (37), l-ishma tas-suq aggregati tal-akbar tliet bejjiegħa bl-imnut tal-elettriku fl-Italja kien ta' 43,89 %. Fid-Deċiżjoni tal-Kummissjoni 2007/706/KE (38) dwar l-Iżvezja, dan is-sehem mis-suq kien ta' 43 %. F' dan il-każ, is-sehem mis-suq tal-akbar tliet bejjiegħa bl-imnut fis-suq tal-elettriku Ġermaniż hu ta' 36,8 %.

(38) In-numru ta' fornituri attivi fis-suq tal-elettriku Ġermaniż huwa għoli. Fl-Opinjoni tagħha, il-BKartA tiddikjara li aktar minn 50 fornitur huma attivi fi 82 % taż-żoni kollha tan-netwerk. Bħala medja, il-klijenti finali Ġermaniżi (li jkopru kemm klijenti RLM kif ukoll LP) jistgħu jagħżlu minn 106 fornituri fiż-żona tan-netwerk tagħhom (39).

(39) Aktar evidenza ta' kompetizzjoni effettiva hija r-rata ta' qlib għolja fil-provvista tal-elettriku. Ir-rata ta' qlib tal-fornituri fost il-klijenti RLM (klijenti industrijali u kummerċjali) fl-2014 kienet ta' madwar 11 %. Ir-rata ta' qlib fost il-klijenti industrijali u kummerċjali baqgħet bejn wieħed u ieħor kostanti mill-2006 (40). L-ebda spiża ma tiġi mġarrba għall-qlib bejn fornituri tal-elettriku.

(40) B'kuntrast, il-qlib tal-fornituri fost il-klijenti SLP żdied b'mod sinifikanti mill-2006: u jinsab f'ammont ta' 3,8 miljuni (41). Is-sehem tal-klijenti residenzjali tal-provvista prestabbilita fl-2014 kien ta' 32,8 %, li jfisser li 67,2 % tal-klijenti residenzjali qalbu l-kuntratt tal-provvista tal-elettriku tagħhom mill-inqas darba u għalhekk huma fuq kuntratt speċjali (42).

(41) Kompetizzjoni dejjem aktar effettiva tidher ukoll mill-importanza dejjem tonqos ta' fornituri prestabbiliti bħala partijiet kontraenti. Dawn madankollu għadhom dominanti għal klijenti residenzjali: fl-2014, 43 % kellhom kuntratt speċjali mal-fornitur prestabbilit lokali. 32,8 % tal-klijenti residenzjali kellhom kuntratt tal-provvista prestabbilit klassiku (2012: 36,7 %). 24 % tal-klijenti kollha kienu fornuti minn intrapriża li mhijiex il-fornitur prestabbilit (2012: 20,1 %) (43). Is-sitwazzjoni hija differenti għal klijenti kummerċjali u industrijali b'kuntratti speċjali. Mill-volum totali fornut lill-klijenti RLM, fl-2014 madwar 66 % kien dovut għal kuntratti ta' fornituri ma' fornitur ieħor għajr il-fornitur prestabbilit lokali u madwar 34 % għal kuntratti speċjali mal-fornitur prestabbilit. Inqas minn 1 % tal-klijenti RLM għandhom kuntratt tal-provvista prestabblita, għaldaqstant il-provvista prestabbilita għandha rwol limitat ħafna.

(42) Fl-2014, is-swieq tal-bejgħ bl-ingrossa tal-elettriku fil-Ġermanja huma kkaratterizzati minn likwidità għolja. Flimkien man-negozju bl-ingrossa bilaterali, barra l-Borża, il-kambji tal-enerġija għandhom rwol ewlieni. Dawn joħolqu forum tan-negozjar affidabbli u fl-istess ħin jipprovdu sinjali importanti fil-prezz għall-parteċipanti fis-suq f'setturi oħra tal-elettriku.

(43) Fl-2014, il-likwidità tas-swieq spot u futuri żdiedet. Il-volum tan-negozjar minn ġurnata qabel fuq EPEX SPOT (44) u EXAA (45) żdied minn 254 TWh fl-2013 għal 269 TWh fl-2014. Il-volum tan-negozjar fl-istess ġurnata fuq EPEX SPOT kiber bi 30 %. Il-volum tan-negozjar ta' kuntratti futuri tal-elettriku fuq EEX kiber b'21 % minn 669 TWh għal 812 TWh. B'kuntrast, kien hemm tnaqqis ta' 17 % fil-volum ta' negozjar ta' futuri permezz ta' pjattaformi tas-sensara. Fl-2014, il-pjattaformi tas-sensara kkonkludew b'senserija kuntratti ta' futuri tal-elettriku b'volum totali ta' madwar 4 500 TWh (46). Il-likwidità għolja tas-suq bl-ingrossa jagħmilha aktar faċli għal dawk li jidħlu fis-suq bl-imnut biex jikkompetu, pereżempju ma' atturi stabbiliti li għandhom il-kapaċità ta' ġenerazzjoni tagħhom stess.

(44) Kien hemm tnaqqis ulterjuri fil-prezzijiet medji bl-ingrossa fl-2014. Il-prezzijiet medji fis-swieq spot urew sena wara sena tnaqqis ta' madwar 13 %. Id-dispersjoni medja ta' kuljum tal-prezzijiet kienet iżgħar fil-paragun ta' sena wara sena. Il-prezzijiet għall-futuri tal-elettriku waqgħu wkoll fl-2014. B'EUR 35,09 kull MWh, il-prezz medju annwali ta' Futur tas-Sena Bażi Phelix waqa' bi ftit aktar minn 10 % mis-sena ta' qabel. Il-prezz medju annwali ta' Futur tas-Sena bl-Ogħla Bejgħ Phelix kien ta' EUR 44,40 għal kull MWh, nofs iċ-ċifra tal-2008.

(45) Sa fejn huma kkonċernati l-prezzijiet tal-elettriku, il-Ġermanja għandha wieħed mill-ogħla prezzijiet fl-UE għall-klijenti residenzjali (47). Dan huwa prinċipalment minħabba l-fatt li l-prezz tal-elettriku huwa influwenzat mit-taxxi, mill-kontribuzzjonijiet tas-sigurtà soċjali u d-dazji. Il-prezz qabel it-taxxi huwa fil-medja tal-UE. Għall-klijenti industrijali, il-livell tal-prezz inklużi t-taxxi huwa ogħla mill-medja tat-28 pajjiż tal-UE, iżda taħt il-medja jekk it-taxxi jkunu esklużi (48).

3.2.3.2. Il-provvista bl-imnut tal-gass

(46) L-analiżi mwettqa mill-BNetzA u l-BKartA fis-settur tal-gass tal-provvista bl-imnut uriet li, fl-2014, madwar 391 TWh ta' gass inbiegħu lill-klijenti RLM (inkluż il-bejgħ lill-impjanti tal-enerġija elettrika li jaħdmu bil-gass). Il-bejgħ kumulattiv tat-tliet l-aktar intrapriżi b'saħħithom ammonta għal 123 TWh. Is-sehem tas-suq aggregat ta' dawn l-intrapriżi kien, għaldaqstant, madwar 32 % tal-klijenti RLM (49).

(47) L-analiżi mwettqa fis-settur tal-gass tal-provvista bl-imnut uriet li, fl-2014, madwar 321 TWh ta' gass inbiegħu lill-klijenti SLP. Minn dawn, il-kuntratti speċjali ammontaw għal 261 TWh u kuntratti tal-provvista prestabbilita ammontaw għal 60 TWh. Il-bejgħ kumulattiv tal-aktar tliet intrapriżi b'saħħithom f'termini ta' bejgħ għall-klijenti SLP kien jammonta għal madwar 71 TWh, fejn madwar 6 TWh minnhom kien minn kuntratti speċjali. Dan jirriżulta f'sehem tas-suq aggregat tal-aktar tliet intrapriżi b'saħħithom f'termini ta' bejgħ ta' madwar 19 % għall-klijenti SLP b'kuntratt speċjali u 22 % għall-klijenti SLP (50).

(48) L-ishma tas-suq tal-akbar membri ta' BDEW li jistgħu jitqiesu bħala entitajiet kontraenti kienu pprovduti mill-Applikant f'anness kunfidenzjali għat-Talba. Dawn l-ishma mis-suq huma […] għall-provvista lill-klijenti RLM u […] għall-provvista lill-klijenti SLP.

(49) Teżisti diversità kbira tal-fornituri fis-suq tal-klijenti finali fis-settur tal-gass. Aktar minn 50 fornitur tal-gass kienu disponibbli għall-konsumaturi fi kważi 74 % tan-netwerks (51). Filwaqt li jitqiesu biss il-klijenti residenzjali (klijenti SLP), dawn huma fornuti minn 50 jew aktar fornituri tal-gass fi kważi 60 % taż-żoni tan-netwerk (52). Id-diversità tal-fornituri kienet dejjem qed tiżdied f'dawn l-aħħar snin.

(50) Ir-rata ta' qlib tal-fornituri fost il-klijenti RLM (klijenti industrijali u kummerċjali) fl-2014 kienet ftit inqas minn 12 % u baqgħet stabbli fl-aħħar snin (53). Fost il-klijenti SLP (klijenti residenzali), in-numru totali ta' qlib ta' fornituri baqa' stabbli meta mqabbel mas-sena preċedenti. Il-klijenti SLP b'kuntratt speċjali jkunu, skont id-definizzjoni tagħhom, diġà biddlu l-fornitur tal-anqas darba biex joħorġu mill-provvista bażika (54).

(51) Fl-2014, 19 % tal-klijenti residenzjali kienu fornuti minn fornitur tal-gass li mhuwiex il-fornitur prestabbilit. Ftit anqas minn 57 % tal-klijenti residenzjali kienu fornuti mill-fornitur tal-gass prestabbilit tagħhom taħt kuntratt speċjali. 24 % tal-volum tal-gass fornut lil klijenti residenzjali kien mibjugħ taħt kuntratt prestabbilit (55). Madankollu, il-fornituri prestabbiliti għandhom rwol minuri fost il-klijenti RLM (klijenti industrijali u kummerċjali) b'kuntratti speċjali. Mill-volum totali fornut lill-klijenti RLM, fl-2014 67 % kien dovut għal kuntratti ta' fornituri ma' fornitur ieħor għajr il-fornitur prestabbilit lokali u madwar 33 % biss għal kuntatti speċjali mal-fornitur prestabbilit. Inqas minn 1 % tal-klijenti RLM għandhom kuntratt tal-provvista prestabbilita (56).

(52) Kien hemm żieda ulterjuri fil-likwidità tas-swieq tal-gass naturali bl-ingrossa fil-Ġermanja fl-2014. Bil-bosta l-ikbar sehem tan-negozjar bl-ingrossa tal-gass naturali jitwettaq b'mod bilaterali, jiġifieri barra mill-Borża (“barra mill-Borża” — OTC). In-negozjar bilaterali joffri l-vantaġġ li jista' jitwettaq b'mod flessibbli, jiġifieri b'mod partikolari mingħajr ma jkollu għalfejn jirrikorri għal sett limitat ta' kuntratti. Rwol sinifikanti jitwettaq fin-negozjar OTC b'senserija permezz ta' pjattaformi ta' sensara. In-negozjar bl-ingrossa bilaterali ra żidiet sostanzjali. Fl-2014, it-tranżazzjonijiet ta' negozjar tal-gass naturali mwettqa b'senserija fuq pjattaformi tas-sensara mal-Ġermanja bħala żona tal-provvista ammontaw għal total ta' 3 000 TWh. Dan jikkorrispondi għal żieda ta' 15 %. Il-volumi ta' negozjar tal-gass fil-Borża fis-suq spot żdiedu b'aktar mid-doppju fl-2014 u kienu madwar 129 TWh. Dan jikkorrispondi għal ħames darbiet il-volum tas-suq spot fl-2012. Il-volum tal-kuntratti tal-futuri żdied minn 29 TWh fl-2013 għal 83 TWh fl-2014 (57).

(53) L-2014 kienet ikkaratterizzata minn prezzijiet iktar baxxi b'mod sinifikanti tal-gass bl-ingrossa. Il-prezzijiet ta' referenza ta' kuljum ikkalkulati mill-EEX waqgħu b'madwar 22 % (medja annwali) u l-prezz medju transfruntier ikkalkulat mill-BAFA (Uffiċċju Federali għall-Affarijiet Ekonomiċi u l-Kontroll tal-Esportazzjoni) naqas bi 15 %. Dan it-tnaqqis fil-prezz huwa ġeneralment attribwit għat-tnaqqis fil-konsum Ġermaniż u Ewropew tal-gass.

(54) Il-prezzijiet tal-gass huma viċin ħafna għall-medja tal-UE, kemm għall-klijenti residenzjali kif ukoll dawk industrijali (58).

4. KONKLUŻJONIJIET

(55) Fir-rigward tal-provvista bl-imnut tal-elettriku għal klijenti RLM u SLP b'kuntratt speċjali fil-Ġermanja, is-sitwazzjoni b'hekk tista' tinġabar fil-qosor kif ġej: l-ishma tas-suq aggregati tat-tliet l-akbar kumpaniji tal-provvista bl-imnut huma baxxi, il-grad tal-punt tal-qlib huwa sodisfaċenti, ma hemm l-ebda kontroll tal-prezzijiet għall-utenti finali u l-likwidità tas-suq bl-ingrossa hija għolja. Fl-Opinjoni tagħha, il-BKartA tivvaluta li dawn is-swieq huma esposti direttament għall-kompetizzjoni.

(56) Fid-dawl tal-fatturi eżaminati fil-premessi 32 sa 45, il-kundizzjoni tal-esponiment dirett għall-kompetizzjoni stipulata fl-Artikolu 34(1) tad-Direttiva 2014/25/UE jeħtieġ li titqies bħala li ġiet issodisfata fir-rigward tal-provvista bl-imnut tal-elettriku għal klijenti RLM u SLP b'kuntratt speċjali fit-territorju kollu tar-Repubblika Federali tal-Ġermanja.

(57) Fir-rigward tal-provvista bl-imnut tal-gass naturali għal klijenti RLM u SLP b'kuntratt speċjali fil-Ġermanja, is-sitwazzjoni b'hekk tista' tinġabar fil-qosor kif ġej: l-ishma tas-suq aggregati tat-tliet l-akbar kumpaniji tal-provvista bl-imnut huma baxxi, il-grad tal-punt tal-qlib huwa sodisfaċenti, ma hemm l-ebda kontroll tal-prezzijiet għall-utenti finali u l-likwidità tas-suq bl-ingrossa hija għolja. Fl-Opinjoni tagħha, il-BKartA tivvaluta li dawn is-swieq huma esposti direttament għall-kompetizzjoni.

(58) Fid-dawl tal-fatturi eżaminati fil-premessi 46 sa 54, il-kundizzjoni tal-esponiment dirett għall-kompetizzjoni stipulata fl-Artikolu 34(1) tad-Direttiva 2014/25/UE jeħtieġ li titqies bħala li ġiet issodisfata fir-rigward tal-provvista bl-imnut tal-gass naturali għal klijenti RLM u SLP b'kuntratt speċjali fit-territorju kollu tar-Repubblika Federali tal-Ġermanja.

(59) Din id-Deċiżjoni hija bbażata fuq is-sitwazzjoni legali u fattwali minn Marzu 2016 sa Mejju 2016, hekk kif tidher mit-tagħrif mogħti mill-Applikant u mill-BKartA. Din tista' tiġi riveduta, f'każ li l-kundizzjonijiet għall-applikabbiltà tal-Artikolu 34 tad-Direttiva 2014/25/UE ma jibqgħux jiġu ssodisfati, b'segwitu għal bidla sinifikanti fis-sitwazzjoni legali jew fattwali.

(60) Peress li wħud mis-servizzi relatati mal-provvista bl-imnut tal-elettriku (59) u l-gass (60) għadhom soġġetti għad-Direttiva 2014/25/UE, qed jiġi mfakkar li l-kuntratti tal-akkwist li jkopru bosta attivitajiet jeħtieġ li jiġu trattati skont l-Artikolu 6 ta' dik id-Direttiva. Dan ifisser li, meta entità kontraenti tkun involuta f'akkwist “imħallat”, jiġifieri akkwist użat biex jingħata sostenn għall-prestazzjoni kemm tal-attivitajiet eżentati mill-applikazzjoni tad-Direttiva 2014/25/UE kif ukoll tal-attivitajiet li mhumiex eżentati minnha, iridu jitqiesu l-attivitajiet li għalihom huwa maħsub prinċipalment il-kuntratt. F'każ ta' akkwist imħallat bħal dan, meta l-iskop ikun prinċipalment is-sostenn ta' attivitajiet li ma kinux eżentati, għandhom japplikaw id-dispożizzjonijiet tad-Direttiva 2014/25/UE. Jekk ikun oġġettivament impossibbli li jiġi determinat għal liema attività jkun primarjament maħsub il-kuntratt, il-kuntratt għandu jingħata skont ir-regoli msemmija fl-Artikolu 6(3) tad-Direttiva 2014/25/UE (61).

(61) Il-miżuri stipulati f'din id-Deċiżjoni huma skont l-opinjoni tal-Kumitat Konsultattiv dwar l-Akkwist Pubbliku,

ADOTTAT DIN ID-DEĊIŻJONI:

Artikolu 1

Id-Direttiva 2014/25/UE ma għandhiex tapplika għal kuntratti mogħtija minn entitajiet kontraenti u maħsubin biex jippermettu li jitwettqu l-attivitajiet li ġejjin:

(a) Il-provvista bl-imnut tal-elettriku lil klijenti li l-konsum tagħhom huwa rreġistrat b'metraġġ tal-konsum (registrierende Leistungsmessung — RLM) u l-klijenti li l-konsum tagħhom huwa ċċarġjat fuq il-bażi ta' profil baxx standard (SLP), bl-eċċezzjoni ta' klijenti SLP fornuti taħt kundizzjonijiet ta' provvista prestabbilita stipulati mil-liġi u tas-suq tal-elettriku għat-tisħin fit-territorju tar-Repubblika Federali tal-Ġermanja;

(b) Il-provvista bl-imnut ta' gass naturali lil klijenti li l-konsum tagħhom huwa rreġistrat b'metraġġ tal-konsum (registrierende Leistungsmessung — RLM) u l-klijenti li l-konsum tagħhom huwa ċċarġjat fuq il-bażi ta' profil baxx standard (SLP), bl-eċċezzjoni ta' klijenti SLP fornuti taħt kundizzjonijiet ta' provvista prestabbilita stipulati mil-liġi fit-territorju tar-Repubblika Federali tal-Ġermanja.

Artikolu 2

Din id-Deċiżjoni hija indirizzata lir-Repubblika Federali tal-Ġermanja.

Magħmul fi Brussell, il-15 ta' Settembru 2016. Għall-Kummissjoni Elżbieta BIEŃKOWSKA Membru tal-Kummissjoni

(1) ĠU L 94, 28.3.2014, p. 243.

(2) Direttiva 2009/72/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern fil-qasam tal-elettriku u li tħassar id-Direttiva 2003/54/KE (ĠU L 211, 14.8.2009, p. 55).

(3) Direttiva 2009/73/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern tal-gass naturali u li tħassar id-Direttiva 2003/55/KE (ĠU L 211, 14.8.2009, p. 94).

(4) Ir-Regolament Ġermaniż dwar il-Kundizzjonijiet Ġenerali għall-Provvista Prestabbilita ta' Klijenti Residenzjali u l-Provvista Awżiljari tal-Elettriku mill-Grilja b'Vultaġġ Baxx (Verordnung über Allgemeine Bedingungen für die Grundversorgung von Haushaltskunden und die Ersatzversorgung mit Elektrizität aus dem Niederspannungsnetz — StromGVV) tas-26 ta' Ottubru 2006, Gazzetta tal-Liġi Federali. I p. 2391, l-aktar reċenti emendat bl-Artikolu 1 tar-Regolament tat-22 ta' Ottubru 2014, Gazzetta tal-Liġi Federali. I p. 1631.

(5) Ir-Regolament Ġermaniż dwar il-Kundizzjonijiet Ġenerali għall-Provvista Prestabbilita ta' Klijenti Residenzjali u l-Provvista Awżiljari tal-Gass mill-Grilja bi Pressjoni Baxxa (Gasgrundversorgungsverordnung — GasGVV) tas-26 ta' Ottubru 2006, Gazzetta tal-Liġi Federali. I p. 2391, 2396, l-aktar reċenti emendat bl-Artikolu 2 tar-Regolament tat-22 ta' Ottubru 2014, Gazzetta tal-Liġi Federali. I p. 1631.

(6) Regolament tal-Kunsill (KE) Nru 139/2004 tal-20 ta' Jannar 2004 dwar il-kontroll ta' konċentrazzjoni bejn impriżi (ĠU L 24, 29.1.2004, p. 1).

(7) T-463/14, Osterreichische Post AG, il-punt 28.

(8) M.3440 — EDP/ENI/GDP, il-premessa 56; M.5496 — VATTENFALL/NUON ENERGY, il-premessa 12.

(9) M.3440 — EDP/ENI/GDP, il-premessa 73; M.2947 — Verbund/EnergieAllianz, il-premessa 35.

(10) M.5496 — VATTENFALL/NUON ENERGY, il-premessa 12.

(11) BKartA, Deċiżjoni tat-30 ta' Novembru 2009, B8-107/09 — Integra/Thüga, il-paragrafu 28; Deċiżjoni tat-30 ta' April 2010, B8-109/09 — RWE AG fost l-oħrajn, il-paragrafu 55.

(12) L-Artikolu 12 tar-Regolament dwar l-Aċċess għall-Grilja tal-Elettriku (Stromnetzzugangsverordnung (StromNZV)) tal-25 ta' Lulju 2005 (Gazzetta tal-Liġi Federeali. I p. 2243, l-aktar reċenti emendat bl-Artikolu 8 tal-Liġi tal-21 ta' Lulju 2014 (Gazzetta tal-Liġi Federali. I p. 1066); Rapport ta' Monitoraġġ 2014, p. 32 et seq.

(13) BKartA Opinjoni, p. 4.

(14) BNetzA and BKartA, Rapport ta' Monitoraġġ skont l-Artikolu 63(3) flimkien mal-Artikolu 35 EnWG u l-Artikolu 48(3) flimkien mal-Artikolu 53(3) tal-Liġi dwar ir-Restrizzjonijiet tal-Kompetizzjoni (GWB) tal-10 ta' Novembru 2015 (Rapport ta' Monitoraġġ 2015), p. 33; L-Awtorità Federali Kompetenti fil-Qasam tal-Kompetizzjoni (ara n-nota f'qiegħ il-paġna t'hawn fuq 8), p. 5.

(15) BKartA, Deċiżjoni tat-30 ta' Novembru 2009, B8-107/09 — Integra/Thüga, il-paragrafu 32; Deċiżjoni tat-30 ta' April 2010, B8-109/09 — RWE AG fost l-oħrajn, il-paragrafu 55.

(16) Skont l-Artikolu 36(1) EnWG, il-fornituri tal-enerġija jridu jiżvelaw u jippubblikaw fuq l-Internet il-kundizzjonijiet ġenerali u l-prezzijiet ġenerali għall-provvista f'vultaġġ baxx u pressjoni baxxa għal żoni tan-netwerk li fihom iwettqu l-provvista bażika ta' klijenti residenzjali u jfornu lil dawn il-klijenti residenzjali taħt dawn il-kundizzjonijiet u b'dawn il-prezzijiet. Skont l-Artikolu 38 EnWG, il-fornituri prestabbiliti għandhom ukoll l-obbligu statutorju li jipprovdu provvista awżiljari f'vultaġġ baxx sa tliet xhur għall-klijenti kollha finali li l-fornitur tal-enerġija tagħhom ikun naqas.

(17) Ibid., b'referenza għar-Rapport ta' Monitoraġġ 2015, p. 10, fejn skont dan il-ksur tal-liġi tal-kompetizzjoni minn fornituri alternattivi għandhom ikunu osservati biss fis-swieq tal-klijenti b'kuntratt speċjali.

(18) BKartA, Opinjoni, p. 6.

(19) M. 4180 Gaz de France/Suez, il-premessa 63; M.3868 — DONG/Elsam/Energi E2, il-premessa193 et seq.; M. 3440 — EDP/ENI/GDP il-premessa 215 et seq.;, M.5740 — Gazprom/A2 A/JOF, il-premessa 17 et seq.

(20) BKartA, Deċiżjoni tat-23 ta' Ottubru 2014, B8 — 69/14, il-paragrafu 74.

(21) L-Artikolu 24 Gasnetzzugangsverordnung (GasNZV) tat-3 ta' Settembru 2010, Gazzetta tal-Liġi Federali. I p. 1261, l-aktar reċenti emendat bl-Artikolu 4 tal-Liġi tal-21 ta' Lulju 2014, Gazzetta tal-Liġi Federali. I p. 1066.

(22) BKartA, Deċiżjoni tat-23 ta' Ottubru 2014, B8 — 69/14, il-paragrafu 168.

(23) BKartA, Opinjoni, p. 8.

(24) BKartA, Opinjoni, p. 9; Rapport ta' Monitoraġġ 2015, p. 329.

(25) M. 5496 — Vattenfall/Nuon Energy, il-premessa 15 et seq.

(26) M. 7778 — Vattenfall/Engie/GASAG, il-premessa 37

(27) M. 5467 RWE/Essent, il-premessa 372 et seq.

(28) BKartA, Deċiżjoni tat-23 ta' Ottubru 2014, EWE/VNG

(29) BNetzA u BKartA, Rapport ta' Monitoraġġ skont l-Artikolu 63(3) flimkien mal-Artikolu 35 EnWG u l-Artikolu 48(3) flimkien mal-Artikolu 53(3) GWB tad-19 ta' Diċembru 2013 (Rapport ta' Monitoraġġ 2013), p. 24.

(30) Rapport ta' Monitoraġġ 2014, p. 26.

(31) Rapport ta' Monitoraġġ 2015, p. 29.

(32) Il-klijenti residenzjali huma klijenti finali li jixtru l-enerġija prinċipalment għall-użu tagħhom stess fl-unità domestika jew għall-konsum annwali tagħhom li ma jaqbiżx l-10 000 siegħa kilowatt għal skopijiet professjonali, agrikoli jew kummerċjali (it-Taqsima 3(22) EnWG).- definiti qabel.

(33) Rapport ta' Monitoraġġ 2015, p. 39.

(34) Ibid.

(35) Rapport ta' Monitoraġġ 2015, p. 40.

(36) Direttiva 2004/17/KE tal-Parlament Ewropew u tal-Kunsill tal-31 ta' Marzu 2004 li tikkoordina l-proċeduri ta' akkwisti ta' entitajiet li joperaw fis-setturi tas-servizzi ta' l-ilma, l-enerġija, t-trasport u postali (ĠU L 134, 30.4.2004, p. 1).

(37) Id-Deċiżjoni tal-Kummissjoni 2010/403/KE tal-14 ta' Lulju 2010 li teżenta l-produzzjoni u l-bejgħ bl-ingrossa tal-elettriku fil-Makro Żona Tramuntana fl-Italja u l-bejgħ bl-imnut tal-elettriku lil klijenti finali mqabbdin mal-grid ta' vultaġġ medju, għoli u għoli ħafna fl-Italja, mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, it-trasport u postali (ĠU L 186, 20.7.2010, p. 44).

(38) Id-Deċiżjoni tal-Kummissjoni 2007/706/KE tad-29 ta' Ottubru 2007 li teżenta l-produzzjoni u l-bejgħ ta' l-elettriku fl-Iżvezja mill-applikazzjoni tad-Direttiva 2004/17/KE tal-Parlament Ewropew u tal-Kunsill tal-31 ta' Marzu 2004 li tikkoordina l-proċeduri ta' akkwisti ta' entitajiet li joperaw fis-setturi tas-servizzi ta' l-ilma, l-enerġija, t-trasport u dak postali (ĠU L 287, 1.11.2007, p. 18).

(39) Rapport ta' Monitoraġġ 2015, p. 180

(40) Rapport ta' Monitoraġġ 2015, p. 186; opinjoni tal-BKartA, p. 13.

(41) Rapport ta' Monitoraġġ 2015, p. 188.

(42) Rapport ta' Monitoraġġ 2015, p. 187.

(43) Ibid.

(44) Epex Spot hija l-kambju għas-swieq spot tal-enerġija tal-Ġermanja, Franza, l-Awstrija u l-Iżvizzera

(45) Energy Exchange Austria (EXAA) hija kambju tal-enerġija tal-Ewropa Ċentrali li jkopri l-Awstrija u l-Ġermanja

(46) Rapport ta' Monitoraġġ 2015, p. 24 et seq.

(47) http://ec.europa.eu/eurostat/statistics-explained/index.php/File:Electricity_prices_for_household_consumers,_2015s1_(EUR_kWh).png.

(48) Ibid.

(49) Rapport ta' Monitoraġġ 2015, p. 254.

(50) Ibid.

(51) Rapport ta' Monitoraġġ 2015, p. 300.

(52) Ibid.

(53) Rapport ta' Monitoraġġ 2015, p. 306.

(54) Opinjoni tal-BKartA, p. 19.

(55) Rapport ta' Monitoraġġ 2015, p. 307; Opinjoni tal-BKartA, p. 19.

(56) Rapport ta' Monitoraġġ 2015, p. 304.

(57) Dwar il-bejgħ totali ara r-Rapport ta' Monitoraġġ 2015. pp. 245 u 291 et seq.

(58) Ara n-nota ta' qiegħ il-paġna 43.

(59) Provvista prestabbilita u ta' riżerva lill-klijenti SLP u provvista ta' elettriku għat-tisħin.

(60) Provvista prestabbilita u ta' riżerva lill-klijenti SLP.

(61) L-istess eżitu materjali jkun jirriżulta wkoll mill-applikazzjoni tal-Artikolu 9 tad-Direttiva 2004/17/KE.